Tienerseun vermis in see; vrou gered(Argieffoto) ŉ Tienerseun word sedert Sondagmiddag in die see in die Strandfontein-gebied in Valsbaai naby Kaapstad vermis terwyl ŉ vrou kort daarna amper in dieselfde area verdrink het. Craig Lambinon, woordvoerder van die Nasionale Seereddingsinstituut (NSRI), het gesê lede van die NSRI Strandfontein is om 13:22 ontbied ná berigte van ŉ moontlike verdrinking by Fisherman’s Walk. Twee vaartuie, NSRI-reddingswemmers, lewensredders, lede van die provinsiale nooddienste en die duikeenheid is na die toneel ontbied. “By ons aankoms op die toneel is daar onmiddellik begin met ŉ soektog na ŉ 15-jarige seun van Belhar wat glo onder die water verdwyn het terwyl hy geswem het.” Volgens Lambinon is daar ná ŉ uitgebreide see- en lugsoektog nog geen teken van die tienerseun nie. Polisieduikers gaan voort met die soektog. “Ons gedagtes is met die vermiste tiener se familie in dié tyd.” Die NSRI is kort hierna, omstreeks 14:30, weer na die Strandfontein-area ontbied nadat ŉ vrou in die see by die Sonwabe-strand in die moeilikheid beland het. “By ons aankoms was die vrou reeds deur ŉ omstander uit die water gehaal. Paramedici het haar begin behandel en sy is in ŉ stabiele toestand na ŉ nabygeleë hospitaal geneem,” het Lambinon gesê.